Správa Komisie Rade, Európskemu parlamentu A Európskemu hospodárskemu a sociálnemu výboru - Výročná správa za rok 2008 o programe Phare, predvstupových nástrojoch pre Turecko, programe CARDS a o prechodnom fonde {SEK(2009) 1726} /* KOM/2009/0700 v konečnom znení */





[pic] | EURÓPSKA KOMISIA | Brusel, 21.12.2009 KOM(2009)700 v konečnom znení SPRÁVA KOMISIE RADE, EURÓPSKEMU PARLAMENTU A EURÓPSKEMU HOSPODÁRSKEMU A SOCIÁLNEMU VÝBORU VÝROČNÁ SPRÁVA ZA ROK 2008 O PROGRAME PHARE, PREDVSTUPOVÝCH NÁSTROJOCH PRE TURECKO, PROGRAME CARDS A O PRECHODNOM FONDE {SEK(2009) 1726} Úvod Táto správa a súvisiaci podporný dokument sa týkajú realizácie programu Phare[1], predvstupového nástroja pre Turecko[2], programov CARDS[3] a prechodného fondu[4] počas roku 2008 s konečným dátumom 31. december 2008. Je potrebné uviesť, že keďže rok 2006 bol konečným programovým rokom v rámci Phare, predvstupového nástroja pre Turecko a programu CARDS, v roku 2008 sa v rámci týchto nástrojov nezačali žiadne nové programy[5]. Cieľmi predvstupovej pomoci programu Phare boli: pomôcť kandidátskym a pristupujúcim krajinám v ich úsilí o posilnenie verejnej správy a inštitúcií, aby účinne fungovali v rámci Európskej únie; podporiť zosúladenie s právnymi predpismi Európskeho spoločenstva; znížiť potrebu prechodných období; a podporiť hospodársku a sociálnu súdržnosť. Cieľom programu CARDS bolo podporiť účasť Albánska, Bosny a Hercegoviny, Chorvátska a Bývalej juhoslovanskej republiky Macedónsko, Čiernej Hory, Srbska a Kosova[6] na procese stabilizácie a pridruženia. Snahou tohto procesu je podporiť stabilitu v rámci regiónu, ako aj podporiť užšiu spoluprácu s Európskou úniou. Táto správa obsahuje aj informácie o prechodnom fonde pre nové členské štáty, ktorý bol zriadený s cieľom pokračovať v podpore budovania inštitúcií a posilniť a upevniť inštitucionálnu a administratívnu kapacitu na vykonávanie acquis . Od roku 2007 sa predvstupové financovanie z EÚ uskutočňuje prostredníctvom jediného nástroja, nástroja predvstupovej pomoci (IPA), ktorý bol vytvorený s cieľom poskytnúť cielenú podporu kandidátskym aj potenciálnym kandidátskym krajinám. IPA nahrádza päť predchádzajúcich finančných nástrojov EÚ – Phare, ISPA[7], SAPARD[8], predvstupový nástroj pre Turecko a CARDS. Od roku 2008 Komisia pripravuje výročnú správu o vykonávaní nástroja predvstupovej pomoci. Prehľad o roku Hlavné črty vývoja procesu rozširovania v roku 2008 Výsledky dosiahnuté v roku 2008, pokiaľ ide o kandidátske krajiny[9] a potenciálne kandidátske krajiny[10] a v súvislosti s procesom stabilizácie a pridruženia, sa predložili v novembri 2008 v súbore opatrení spojených s rozširovaním. V oznámení Stratégia rozširovania a hlavné výzvy na roky 2008 – 2009 sa rozviedol existujúci prístup Európskej únie založený na obnovenej názorovej zhode na rozširovaní, ktorá sa dosiahla na zasadnutí Európskej rady v decembri 2006. V oznámení sa naznačil postoj Komisie k budúcim výzvam v oblasti rozširovania a stanovili opatrenia, ktoré majú pomôcť krajinám na ich ceste k členstvu. K tomuto oznámeniu boli pripojené správy o pokroku dosiahnutom kandidátskymi a potenciálnymi kandidátskymi krajinami, v ktorých sa hodnotil pokrok, ktorý dosiahla každá krajina v plnení kodanských kritérií členstva. Rada vo všeobecnosti uvítala tento súbor opatrení spojených s rozširovaním[11], ktorý bol priaznivo prijatý aj v krajinách zapojených do procesu rozširovania. Plánovanie a realizácia programov: Všeobecný prehľad Phare, predvstupová pomoc pre Turecko a program CARDS So zavedením IPA v roku 2007 nevznikli po roku 2006 v rámci Phare, predvstupového nástroja pre Turecko ani programu CARDS žiadne nové záväzky. Pozornosť sa zamerala na realizáciu programov z predchádzajúcich rokov, vrátane, v prípade potreby, zníženia počtu nevybavených záležitostí. Počas roka 2008 väčšina krajín prijímajúcich pomoc v rámci programu CARDS pokračovala v uzatváraní zmlúv na zostávajúce rozpočtové prostriedky z rokov 2005 a 2006, hoci miera uzatvorenia zmlúv sa medzi jednotlivými krajinami líšila. V Albánsku a Bývalej juhoslovanskej republike Macedónsko viedla snaha o uzatvorenie zmlúv na zostávajúce finančné prostriedky v rámci programu CARDS na rok 2005 pred lehotou na uzatvorenie zmlúv skôr k obmedzeniu uzatvárania zmlúv na programy CARDS na rok 2006. Na druhej strane, v Bosne a Hercegovine a Kosove sa zmluvy na programy CARDS až do roku 2005 úplne uzatvorili do konca roka a aj uzatváranie zmlúv na programy CARDS na rok 2006 prebiehalo primeraným tempom. Od 21. decembra 2007 Delegácia Európskej komisie v Chorvátsku dočasne pozastavila podpisovanie zmlúv v rámci Phare 2006 dovtedy, kým Komisia nebude spokojná so zlepšením plnenia povinností zo strany Chorvátska v rámci decentralizovanej implementácie. Po obnovení podpisovania zmlúv v júli 2008 sa Chorvátsku podarilo uzatvoriť zmluvy na 84,7 % z prostriedkov z programu Phare z roku 2006 pred lehotou na uzatvorenie zmlúv 30. novembra 2008. V roku 2008 sa realizovali tri programy v rámci predvstupového nástroja pre Turecko, vrátane národného programu z roku 2006, na ktorý sa stále uzatvárajú zmluvy. Lehoty na predloženie súťažných podkladov na účely kontroly ex ante Európskou komisiou (EK) v rámci národného programu z roku 2006, stanovené spoločným monitorovacím výborom, viedli k určitému zrýchleniu procesu obstarávania v porovnaní s predchádzajúcimi programami. Miera uzatvárania zmlúv na konci roka 2008 bola v prípade národného programu z roku 2006 78,38 %. Počas roka 2008 Bulharsko a Rumunsko pokračovali v uzatváraní zmlúv na národné programy Phare z roku 2006 a v ich vykonávaní. Na konci obdobia uzatvárania zmlúv 30. novembra 2008 bolo v Bulharsku uzatvorených iba 17,38 % zmlúv na programy. Príčinou nízkeho percenta uzatvorených zmlúv bolo čiastočne pozastavenie financovania, ako aj zrušenie značného počtu zmlúv bulharskými orgánmi, lebo na ne nemali k dispozícii čas ani zdroje. V prípade Rumunska bolo na konci obdobia uzatvárania zmlúv na národné programy v rámci Phare z roku 2006 uzatvorených 78,01 % zmlúv na programy. Podrobnejšie informácie o realizácii programu Phare, predvstupovej finančnej pomoci pre Turecko a programu CARDS možno nájsť v časti I podporného dokumentu k tejto správe. Prechodný fond Prechodný fond pre Bulharsko a Rumunsko sa zriadil na základe článku 31 aktu o pristúpení s cieľom financovať určité opatrenia týkajúce sa budovania inštitúcií, určené na riešenie otázky nepretržitej potreby posilňovať inštitucionálnu kapacitu v určitých oblastiach prostredníctvom opatrení, ktoré sa nemôžu financovať zo štrukturálnych fondov alebo z Fondu pre rozvoj vidieka. Tento fond ako taký je predĺžením pomoci poskytovanej do pristúpenia v rámci programu Phare. Realizácia pomoci z EÚ dostupná v rámci prechodného fondu sa riadi memorandom o porozumení týkajúcom sa využívania prechodného fondu, ktoré bolo podpísané medzi bulharskými orgánmi a Európskou komisiou 21. júna 2007 a medzi rumunskými orgánmi a Európskou komisiou 5. septembra 2007. Počas roka 2008 Bulharsko a Rumunsko pokračovali v uzatváraní zmlúv na program prechodného fondu z roku 2007 a v jeho realizácii. Program bol priznaný obom krajinám. Lehota na uzatváranie zmlúv uplynie 15. decembra 2009. Počas roka 2008 desať krajín, ktoré od roku 2004 využívajú osobitný prechodný fond na budovanie inštitúcií vytvorený na základe článku 34 aktu o pristúpení, pokračovalo v uzatváraní zmlúv na projekty v rámci programu prechodného fondu z roku 2006 a v realizácii programu prechodného fondu z roku 2005. Prechod na rozšírený decentralizovaný implementačný systém (EDIS) Cieľom Komisie bolo umožniť krajinám prijímajúcim pomoc z Phare spravovať finančné prostriedky zo Spoločenstva v rámci rozšíreného decentralizovaného implementačného systému (EDIS – Extended Decentralised Implementation System), aby pred pristúpením získali dostatočné praktické skúsenosti s riadením úplne decentralizovaného systému, a tak sa pripravili na účinné riadenie štrukturálnych fondov po pristúpení (v prostredí spoločného riadenia). Komisia schválila implementačné agentúry pre program Phare pôsobiace v rámci EDIS na základe preukázania, že majú zavedené primerané zdroje, štruktúry a systémy na účinné a primerané riadenie pomoci zo Spoločenstva. Desať nových členských štátov 5. rozšírenia[12] funguje v rámci EDIS od roku 2005. Pokiaľ ide o pomoc v rámci Phare a prechodného fondu, Bulharsko funguje v rámci EDIS od júla 2007. To znamená, že za uzatváranie zmlúv na pomoc a za realizáciu tejto pomoci sú v plnej miere zodpovedné bulharské orgány. Pomoc v rámci realizácie riadia štyri akreditované implementačné agentúry[13]. Hoci sa tento systém ako taký vytvoril a akreditoval na základe záväzkov prijatých bulharskými orgánmi, v roku 2008 sa ešte stále riešili nedostatky v praktickej realizácii pomoci a nakladaní s pomocou. Značná suma platieb z Phare je od februára 2008 pozastavená dovtedy, kým Bulharsko neuskutoční nápravné opatrenia. Hlavným rozhodujúcim problémom v roku 2008 bolo zrušenie akreditácie dvom implementačným agentúram (Centrálnej finančnej a kontraktačnej jednotke a implementačnej agentúre na ministerstve regionálneho rozvoja a verejných prác) v Bulharsku 23. júla 2008, čo viedlo k neoprávnenosti podpory z EÚ pre väčšiu časť programu Phare z roku 2006 v Bulharsku. Od konca roka 2006 funguje v rámci EDIS aj Rumunsko v prípade dvoch agentúr a od apríla 2007 v prípade tretej agentúry, čo znamená, že je úplne zodpovedné za verejné súťaže aj realizáciu programov finančnej pomoci. Program Phare z roku 2006 a prechodný fond riadia tri akreditované implementačné agentúry[14]. Komisia vyjadrila v roku 2007 určité obavy, či rumunské agentúry dokážu zabezpečiť primerané spravovanie finančných prostriedkov z EÚ, ale počas roku 2008 sa zaznamenali značné zlepšenia. Došlo však k omeškaniu uzatvárania zmlúv na programy v rámci Phare z roku 2006 a realizácia už prebiehajúcich programov sa niekedy oneskoruje v dôsledku objektívnych dôvodov, ktoré nemožno úplne pripísať na vrub rumunským orgánom. Spolupráca s rumunskými orgánmi je vo všeobecnosti primeraná a problémy sa riešia spoločne, čo vedie k merateľným zlepšeniam spravovania finančných prostriedkov. Komisia dôkladne monitoruje fungovanie v rámci EDIS, aby sa zabezpečila včasná a účinná realizácia projektov a efektívne dosahovanie výsledkov. Koordinácia predvstupovej pomoci Spoločenstva - Cieľom špeciálneho predvstupového programu pre poľnohospodárstvo a rozvoj vidieka (SAPARD)[15] je pomôcť kandidátskym krajinám riešiť problémy v oblasti reštrukturalizácie ich poľnohospodárskych sektorov a vidieckych oblastí, ako aj v oblasti vykonávania acquis týkajúceho sa spoločnej poľnohospodárskej politiky (SPP) a súvisiacich právnych predpisov. - Nástroj štrukturálnych politík pre predvstupové obdobie (ISPA)[16] je zameraný najmä na zosúladenie noriem krajín uchádzajúcich sa o členstvo v EÚ s normami Spoločenstva v oblasti infraštruktúry. Financujú sa z neho dôležité environmentálne a dopravné infraštruktúry. Vo fáze tvorby programov sa koordinovali rôzne predvstupové nástroje. Posledné programy pre nástroje SAPARD a ISPA sa vytvorili v roku 2006. Od roku 2007 všetky predchádzajúce predvstupové nástroje nahradil nástroj IPA. Spolupráca s EIB a medzinárodnými finančnými inštitúciami Spolupráca s Európskou investičnou bankou (EIB) a inými medzinárodnými finančnými inštitúciami (MFI), predovšetkým s Európskou bankou pre obnovu a rozvoj (EBRD) a s Rozvojovou bankou Rady Európy (CEB) spoločne s Kreditanstalt für Wiederaufbau (KfW) sa realizuje na základe zmeneného a doplneného memoranda o porozumení medzi Európskou Komisiou a zúčastnenými MFI pre krajiny zapojené do procesu rozširovania, ktoré bolo podpísané 26. apríla 2006. Realizácia horizontálnych programov poskytla široké možnosti spolupráce s MFI tým, že umožnila rozšíriť pôžičky z MFI spojené s grantmi EÚ. Tieto horizontálne programy dopĺňali investičné projekty financované z národných programov. Vytvorili sa tieto štyri druhy programov: Nástroj na financovanie malých a stredných podnikov (SMEFF – SME Finance Facility) je určený na posilnenie kapacít finančných sprostredkovateľov (t. j. bánk a lízingových spoločností) v prijímajúcich krajinách, aby mohli rozšíriť a udržať svoje finančné operácie zamerané na malé a stredné podniky (MSP). V rámci projektov SMEFF sa miestnym finančným sprostredkovateľom poskytujú úvery, záruky na úvery a lízingy v kombinácii s nerefundovateľnými finančnými stimulmi. Finanční sprostredkovatelia potom poskytujú úvery alebo lízingy jednotlivým mikropodnikom alebo MSP. Počnúc rokom 2005 sú jedinými oprávnenými krajinami Bulharsko, Chorvátsko, Rumunsko a Turecko. Koncom decembra 2008 dosahovali stimuly z EÚ vyčlenené na tieto projekty celkovú sumu 265 miliónov EUR. Účelom nástroja na financovanie obcí (MFF – Municipal Finance Facility) je podporiť miestnych finančných sprostredkovateľov, aby rozšírili poskytovanie úverov na obce. Mechanizmus tohto programu sa podobá mechanizmu nástroja SMEFF. V roku 2008 bolo celkové tempo prípravy a podpisovania nových projektov naďalej pomerne pomalé, v dôsledku vysokých administratívnych nákladov, oneskorenia reformy právnej úpravy v niektorých krajinách a neskúsenosti obcí s prípravou podkladov pre žiadosti o úver. Koncom decembra 2008 dosahovali stimuly z EÚ určené na tieto projekty celkovú sumu približne 75 miliónov EUR. Európska investičná banka (EIB) a Komisia v súlade s požiadavkou prednesenou na zasadnutí Európskej rady v Nice v roku 2002 zriadili nástroj pre komunálnu infraštruktúru (Municipal Infrastructure Facility – MIF). Cieľom tohto nástroja bolo podporiť sociálny a hospodársky rozvoj v pohraničných regiónoch členských štátov EÚ-15. Na tento účel nástroj kombinuje úvery zo zdrojov EIB s nerefundovateľnou podporou z programu Phare, aby sa urýchlilo dokončenie malých investícií do miestnej infraštruktúry. Do konca roku 2008 sa na 24 projektov vyplatilo približne 40 miliónov EUR. V roku 2006 bol zavedený nástroj na financovanie energetickej účinnosti (Energy Efficiency Finance Facility – EEFF) určený na riešenie otázky zmeny klímy. Jeho cieľom je stimulovať investície do oblasti energetickej účinnosti vo všetkých druhoch budov a v odvetví priemyslu prostredníctvom sprístupnenia primeraného financovania konečným príjemcom úverov. Celkovým prínosom tohto programu budú úspory energie a výrazné zníženie emisií CO2. V tomto nástroji sa spájajú úvery MFI poskytované finančnými sprostredkovateľmi so stimulmi na zlepšenie úspornosti zariadení a zvýšenie atraktivity investícií do energetiky a s príspevkami pre miestnych finančných sprostredkovateľov, ktorých cieľom je povzbudiť sprostredkovateľov, aby poskytovali úvery na financovanie v oblasti energetickej účinnosti. Do konca roka 2008 boli uzatvorené tri dohody o príspevkoch v hodnote 53 miliónov EUR a schválili sa projekty v celkovej výške stimulov približne 23 miliónov EUR. Programy sa v roku 2008 zmenili a doplnili s cieľom zaviesť do nich prvok energetickej účinnosti a predĺžiť lehotu na uzatvorenie zmluvy medzi zúčastnenými finančnými sprostredkovateľmi a MFI, ako aj lehotu na ukončenie zmlúv do konca roka 2015, aby sa v plnej miere využili dostupné finančné prostriedky. Monitorovanie a hodnotenie Monitorovacie a hodnotiace funkcie na úrovni projektu sú zamerané na monitorovanie a hodnotenie finančnej podpory poskytovanej prijímajúcim krajinám na dosiahnutie predvstupových cieľov, a to prostredníctvom hodnotenia plnenia programu a vyvodzovania príslušných záverov. Tieto funkcie zabezpečujú aj zodpovednosť za hospodárenie s peniazmi a využitie predvstupových finančných prostriedkov. Ďalším cieľom je podporiť rozvoj miestnych kapacít na monitorovanie a hodnotenie v prijímajúcich krajinách, ako prostriedok na posilnenie ich schopnosti spravovať a kontrolovať predvstupovú pomoc. Hodnotiace funkcie riaditeľstiev na úrovni strategického programu zabezpečujú podporu v oblasti hodnotenia pri prijímaní rozhodnutí a posudzujú dosah pomoci. Monitorovanie a priebežné hodnotenie V roku 2008 sa monitorovanie zamerané na výsledky (ROM – Results-Oriented Monitoring) použilo ako nástroj poskytujúci Európskej komisii a príjemcom jasné, objektívne a konzistentné prehľadné informácie o projektoch (o monitorovaní projektov), ktoré sa realizujú, a informácie o osvedčených postupoch/spoločných chybách, odporúčania týkajúce sa zlepšenia a plnenia portfólia projektov CARDS, ktoré priamo riadi Európska komisia. Okrem toho sa v roku 2008 vypracovali odvetvové, tematické a ad hoc správy ako súčasť priebežného režimu hodnotenia programov Phare a CARDS v Chorvátsku, ako aj predvstupového finančného nástroja pre Turecko. Tieto hodnotenia sú nástrojmi riadenia, ktoré poskytujú vedúcim programov pravidelné hodnotenie plnenia činností vo všetkých odvetviach. Odporúčania sa systematicky predkladajú v správach s cieľom zlepšiť riadenie a plnenie hodnotených programov/projektov a prerokúvajú sa pri podávaní hlásení a na zasadnutiach spoločného monitorovacieho výboru (SMV) za účelom následných činností. Okrem toho sa v tematických, národných a konsolidovaných priebežných hodnoteniach uvádzajú odporúčania týkajúce sa návrhu budúcich programov. Hodnotenie ex post V roku 2008 sa dokončili ad-hoc hodnotenia programov CARDS (2001 – 2006) v Albánsku, Bosne a Hercegovine a regionálnych programov na západnom Balkáne. Zhrnutie zistení a odporúčaní uvedených v týchto troch správach možno nájsť v oddiele 23.2 podporného dokumentu. Podobné hodnotenia sa začali pripravovať aj v Bývalej juhoslovanskej republike Macedónsko, Kosove, Čiernej Hore a Srbsku a majú sa dokončiť v roku 2009. [1] Phare, nariadenie Rady (EHS) č. 3906/89 z 18. decembra 1989. [2] Nariadenie Rady (ES) č. 2500/2001 zo 17. decembra 2001. [3] Pomoc Spoločenstva na rekonštrukciu, rozvoj a stabilizáciu (nariadenie Rady (ES) č. 2666/2000 z 5. decembra 2000). [4] Článok 31 Zmluvy o pristúpení Bulharska a Rumunska. V tomto článku sa prechodný fond uvádza ako „prechodné prostriedky“. [5] Programy pre kandidátske krajiny a potenciálne kandidátske krajiny sa v roku 2008 realizovali v rámci nového nástroja IPA a budú predmetom výročnej správy o IPA za rok 2008, ako je stanovené v nariadení o IPA č. 1085/2006 (článok 13 ods. 6). [6] Na základe rezolúcie Bezpečnostnej rady Organizácie Spojených národov č. 1244/99. [7] Nástroj štrukturálnych politík pre predvstupové obdobie (nariadenie Rady (ES) č. 1267/1999 z 21. júna 1999). [8] Špeciálny predvstupový program pre poľnohospodárstvo a rozvoj vidieka (nariadenie Rady (ES) č. 1268/1999 z 21. júna 1999). [9] Chorvátsko, Turecko a Bývalá juhoslovanská republika Macedónsko. [10] Albánsko, Bosna a Hercegovina, Čierna Hora, Srbsko a Kosovo. [11] http://www.eu2008.fr/webdav/site/PFUE/shared/import/1208_CAGRE/Council_conclusions_on%20Enlargement_EN.pdf [12] Cyprus, Česká republika, Estónsko, Litva, Lotyšsko, Maďarsko, Malta, Poľsko, Slovensko a Slovinsko. [13] Centrálna finančná a kontraktačná jednotka (CFCU), ministerstvo regionálneho rozvoja a verejných prác, ministerstvo práce a sociálnej politiky, ministerstvo hospodárstva a energetiky. [14] CFCU, ministerstvo pre európsku integráciu, ministerstvo práce. [15] Všeobecné informácie o programe SAPARD nájdete na internetovej stránke GR pre poľnohospodárstvo. [16] Všeobecné informácie o nástroji ISPA nájdete na internetovej stránke GR pre regionálnu politiku.